《舍轿马而步》
宋代·孔武仲

严风驾雪霜，吾轿颇温燠。
白日暖郊原，吾马快驰逐。
二者皆得用，翩如两黄鹄。
马骄倦提策，桥狭厌挛束。
何以救斯弊，奔驰有吾足。
副之两革靴，随以一筇竹。
凫趋上高冈，虎步出平陆。
折花得低枝，照影临深谷。
道逢田间叟，时访以耕牧。
北音稍入耳，俚语俄满腹。
行行及前堆，小汗已脉沐。
芳草可为茵，吾眠不须褥。
人生忌太佚，终岁居华屋。
醉饱耳目昏，软暖筋骸缩。
今吾异于此，千里干微禄。
朝随麏麞骋，夜侣鸿雁宿。
户枢劳乃久，金矿缎方熟。
聊歌以自娱，不作杨朱哭。

作者简介：（1041—1097）宋临江新淦人，字常父。孔文仲弟。仁宗嘉祐八年进士。哲宗元祐初，历秘书省正字、集贤校理、国子司业。四年，为著作郎，论科举之弊，诋王安石《三经新义》，请复诗赋取士，又欲罢大义而益以诸经策。拜中书舍人，直学士院。八年，擢给事中，迁礼部侍郎，以宝文阁待制知洪州。坐元祐党夺职，居池州卒。与兄孔文仲、弟孔平仲以文声起江西，时号三孔。有《诗书论语说》、《金华讲义》、《芍药谱》、《内外制》、《杂文》、《宗伯集》(编入《清江三孔集》)。